Laura Gherasim, care se află pe poziția a opta a candidaților AUR la alegerile europarlamentare, nu e cunoscută prin activitatea politică, dar se remarcă prin averea impresionantă. Lista candidaților AUR e deschisă de Cristian Terheș, actual europarlamentar, urmat de senatorul Claudiu Târziu și de avocatul Gheorghe Piperea.
Gherasim, fostă moderatoare la TVR, și soțul ei, afaceristul Daniel Gherasim, dețin numeroase bunuri, conform declarației de avere pe care aceasta a completat-o în calitate de candidat la alegerile europarlamentare din partea AUR.
Potrivit documentului citat de Fanatik, familia Gherasim are un teren intravilan de 1.200 metri pătrați în București (cumpărat în 2024) și alte șase terenuri intravilane în Arad, cumpărate în 2018, cu suprafețe între 2.261 și 33.625 de metri pătrați.
Soții Gherasim mai au un spațiu comercial și un birou cu o suprafață de 78.78 metri pătrați, cumpărat în 2012, o clădire comercială de 112 metri pătrați, cumpărată în 2024, o altă clădire comercială, de 60 metri pătrați, cumpărată tot în acest an. Toate se află în București.
Tot în 2024, soții Gherasim au mai achiziționat două spații comerciale, de 73 metri pătrați, respectiv de 35 metri pătrați, precum și o anexă de 35 metri pătrați. De asemenea, ei mai dețin locuințe și terase cu o suprafață totală de 419,63 metri pătrați, cumpărate în 2022. În același an, familia Gherasim a mai cumpărat patru locuri de parcare și o boxă.
Cei doi mai au un autoturism Mercedes Benz, fabricat în 2017, ceasuri de aur în valoare de 75.000 euro și bijuterii de aur, în valoare de 100.000 euro.
Declarația de avere citată de Fanatik mai arată că Laura Gherasim a vândut, anul trecut, un teren către compania Lidl România, suma obținută fiind uriașă – 4.176.300 euro. Cu toate acestea, familia Gherasim nu are decât un singur cont în bancă, în care se află 1.750.000 lei (aproximativ 350.000 euro).
Laura Gherasim a mai notat că a primit un salariu de 38.000 lei, fără să menționeze de la ce firmă. În schimb, a scris că a încasat dividende de 540.000 lei de la firma ACG Construction&Projects SRL, în care e asociat unic și administrator/director general. Firma e specializată în activități de inginerie și consultanță tehnică și a încheiat mai multe contracte cu statul.